28/04/2010  হবিগঞ্জ ও চুনারুঘাট প্রতিনিধি  সংবাদ প্রকাশের জের ধরে নিউ নেশন ও হবিগঞ্জ সমা-চার পত্রিকার হবিগঞ্জের চুনা-রুঘাট প্রতিনিধি মনিরুজ্জামান তাহের  সন্ত্রাসী হামলার শিকার হয়েছেন। সন্ত্রাসীরা তার ভিডিও ক্যামেরা, স্টিল ক্যামেরা, দুটি মোবাইল সেট ও টাকা নিয়ে গেছে। আশঙ্কাজনক অবস্থায় তাকে ঢাকা মেডিকেল কলেজ হাসপাতালে ভর্তি করা হয়েছে। সোমবার বিকেলে ইউপি চেয়ারম্যান আবু তাহেরের নেতৃত্বে একদল সন্ত্রাসী তাকে আক্রমণ করে। জানা গেছে, সোমবার বিকেলে মনিরুজ্জামান তাহের চণ্ডিছড়া চা-বাগান থেকে সংবাদ সংগ্রহ করে মোটরসাইকেলে চুনারুঘাট সদরে ফিরছিলেন। তিনি দেওরগাছ এলাকায় আসামাত্র ওই ইউনিয়নের চেয়ারম্যান ও চুনারুঘাট উপজেলা আওয়ামী লীগের সাধারণ সম্পাদক আবু তাহেরের নেতৃত্বে একদল  সন্ত্রাসী তার গতিরোধ করে এবং হামলা চালায়। তার চিত্কারে আশপাশের লোকজন ছুটে এসে সন্ত্রাসীদের কবল থেকে তাকে রক্ষা করে। খবর পেয়ে চুনারুঘাট থানার এএসআই হরিদাশ তাকে উদ্ধার করে প্রথমে চুনারুঘাট উপজেলা স্বাস্থ্য কমপ্লেক্সে নিয়ে যান। চিকিত্সকরা তাকে হবিগঞ্জ আধুনিক হাসপাতালে রেফার করেন। অবস্থার অবনতি হলে তাকে ঢাকা মেডিকেল কলেজ হাসপাতালে পাঠানো হয়। মনিরুজ্জামান তাহের জানান, আওয়ামী লীগ নেতা ইউপি চেয়ারম্যান আবু তাহেরের নেতৃত্বে একদল অস্ত্রধারী সন্ত্রাসী তার ওপর হামলা চালিয়েছে। হামলাকারীরা তার একটি ভিডিও ক্যামেরা, একটি স্টিল  ক্যামেরা, দুটি মোবাইল সেটসহ নগদ টাকা লুটে নেয়।  এ ব্যাপারে চুনারুঘাট থানার অফিসার ইনচার্জ ফারুক আহমেদ খান জানান, সাংবাদিক তাহেরকে পুলিশ ঘটনাস্থল থেকে উদ্ধার করে হাসপাতালে পাঠিয়েছে। কারা হামলার সঙ্গে জড়িত এ প্রশ্নের জবাবে তিনি বলেন, পুলিশ ঘটনাস্থলে হামলাকারীদের পায়নি।  মনিরুজ্জামান তাহেরের ওপর হামলার নিন্দা জানিয়েছেন চুনারুঘাট প্রেসক্লাব নেতারা। তারা হামলাকারীদের শাস্তির দাবি করেন।  এদিকে চুনারুঘাট প্রেসক্লাবের ক্রীড়া সম্পাদক মনিরুজ্জামান তাহেরের ওপর হামলার প্রতিবাদে গতকাল চুনারুঘাট প্রেসক্লাবে  জরুরি সভা অনুষ্ঠিত হয়। সাংগঠনিক সভাপতি মোঃ আলমগীর হোসেনের সভাপতিত্বে বক্তব্য রাখেন সাবেক সভাপতি ফারুক উদ্দিন চৌধুরী, মোঃ সিরাজুল হক, মোঃ নুরুল আমিন, মোঃ হাছান আলী, মোঃ কামরুল ইসলাম, জাহাঙ্গীর আলম, জামাল হোসেন লিটন, ইসমাইল হোসেন বাচ্চু, মহিদ আহমেদ চৌধুরী, মোস্তাক আহমেদ তরফদার, রাইরঞ্জন পাল, জুনায়েদ আহমেদ, এসএম তাহের খান, দুলাল মিয়া প্রমুখ। সভায় হামলাকারীদের গ্রেফতার ও শাস্তির দাবি জানানো হয়।  এ ব্যাপারে আওয়ামী লীগ নেতা ও ইউপি চেয়ারম্যান আবু তাহের সাংবাদিকদের জানান, হামলার সঙ্গে তার সম্পৃক্ততা নেই।  উদ্দেশ্যপ্রণোদিতভাবে তাকে এ ঘটনার সঙ্গে জড়ানো হচ্ছে বলে তিনি উল্লেখ করেন।  প্রসঙ্গত রোববার হবিগঞ্জ সমাচার পত্রিকায় চান্দপুর চা-বাগানে ওজনে কম ও নিম্নমানের রেশন দেয়ায় শ্রমিকদের ক্ষোভ শিরোনামে একটি সংবাদ প্রকাশিত হয়। এতে ক্ষিপ্ত হন চেয়ারম্যান আবু হাতের।    http://www.amardeshonline.com/pages/details/2010/04/28/29510